《腊月一日咏雪二十韵简潘都干》
宋代·项安世

忽见纷然堕，方惊甚矣衰。已拚蓬换鬓，其奈粟生肌。

忆昔如黄犊，当轩塑白狮。踏模鞋透指，印貌面皴皮。

衮作毬行地，团成烛照帷。檐冰充铎振，盆冻当钲搥。

壮岁身仍健，边城景又奇。高楼观乱落，平野看横吹。

犬跃凌晨出，骢骄尽夜驰。三杯羞饮帐，百韵笑僵歧。

往事今如梦，前欢竟是谁。非干为客苦，不是罢官悲。

溜响关门听，阶明映牖窥。探深时遣婢，嘬冷更防儿。

喜妇添红炭，娱亲奉绿卮。不知戎幕出，何处蹇驴骑。

上将分羔酒，诸军击鹜池。定须吟铁甲，应不恋金丝。

樵足钟山顶，渔蓑淮水涯。金陵无限思，有底句来迟。

作者简介：项安世（1129--1208），孝宗淳熙二年（1175年）进士，光宗绍熙四年（1193年）任秘书省（管理皇家典籍）正字，隔年为校书郎兼实录院检讨官。宁宗庆元元年出通判池州，开禧二年（1206年）起知鄂州，迁户部员外郎、湖广总领。及后以太府卿终其官职。庆元年间因谪居江陵，足不出户，专事研究，于《左传》、《周易》诸经皆有见解，项安世自谓其学得自程颐《易传》，纪晓岚评价：“安世之经学深矣，何可轻诋也。”嘉定元年（1208年）卒。有《周易玩辞》十六卷、《项氏家说》、《平庵悔稿》等。其生平可见于《馆阁续录》、《宋史》。